РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/96-22

29. август 2022. године

Б е о г р а д

ЗАПИСНИК

СА ТРЕЋЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 29. АВГУСТА 2022. ГОДИНЕ

Седница је почела у 13,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Верољуб Матић, Угљеша Мрдић, Александар Марковић, Александар Мирковић, Ђорђе Комленски, Ана Миљанић, Дуња Симоновић Братић, Војислав Михаиловић, Мирослав Алексић, Драгана Ракић и Сања Марић.

Седници нису присуствовали чланови Одбора: Сандра Божић, Виолета Филип, Живота Старчевић, Јанко Веселиновић и Бошко Обрадовић.

Седници су присуствовали заменици чланова Одбора: Александра Ђанковић, заменик Виолете Филип и Војислав Вујић, заменик Животе Старчевића.

Председник Одбора је указао да је Одбору, након сазивања седнице, упућено Обавештење о разлогу за престанак мандата Божидару Делићу, услед наступања смрти, и тим поводом предложио да Одбор минутом ћутања ода почаст преминулом потпредседнику Народне скупштине, Божидару Делићу.

У наставку рада, председник је предложио допуну 1. тачке предложеног дневног реда разматрањем наведеног обавештења, како би једним извештајем били обухваћени сви народни посланици којима престаје мандат народног посланика.

Одбор је једногласноприхватио предлог за допуну 1. тачке дневног реда.

На предлог председника, Одбор је једногласно, у целини утврдио следећи:

Д н е в н и р е д:

- усвајање записника са 1. и 2. седнице Одбора -

1. Разматрање оставки које су на функцију народог посланика поднели Марија Јовановић (01 број: 118-1382/22 од 03. августа 2022. године), Јелена Беговић (01 број: 118-1389/22 од 03. августа 2022.године), Смиљана Максимовић (01 број: 118-1397/22 од 03. августа 2022. године), Татјана Матић (01 број: 118-1414/22 од 03. августа 2022. године), Гордана Матковић (03 број: 118-1464/22 од 05. августа 2022. године), Милош Вучевић (01 број: 118-1466/22 од 05. августа 2022. године), Марија Радуловић (03 број: 118-1467/22 од 05. августа 2022. године), Виолета Филип (03 број: 118-1475/22 од 08.августа 2022. године) и Лазар Ристовски (01 број: 118-1488/22 од 09. августа 2022. године);

2. Разматрање захтева народног посланика Дубравке Краљ, за остваривање права на исплату месечне накнаде на име закупа стана у Београду (21 број 120-1261/22 од 02. августа 2022. године);

3. Разматрање захтева народног посланика Дани Золтана, за остваривање права на исплату месечне накнаде на име закупа стана у Београду (21 број 120-1462/22 од 05. августа 2022. године);

4. Доношење Решења о престанку рада на положају шефа Кабинета председника Народне скупштине у XII сазиву Народне скупштине.

\* \* \*

Пре преласка на рад по утврђеном дневном реду, Одбор је једногласно, без примедаба, усвојио записнике са 1. и 2. седнице Одбора.

**Прва тачка дневног реда:** Разматрање оставки које су на функцију народог посланика поднели Марија Јовановић, Јелена Беговић, Смиљана Максимовић, Татјана Матић, Гордана Матковић, Милош Вучевић, Марија Радуловић, Виолета Филип и Лазар Ристовски и обавештење о разлогу престанка мандата Божидару Делићу, услед наступања смрти;

Председник је констатовао да су поднете оставке, у складу са Законом о избору народних посланика и Пословником, оверене код надлежног државног органа и у року од три дана од овере, предате на писарницу Народне скупштине. Напоменуо је да је Одбору упућено и Обавештење о наступању смрти Божидара Делића, потпредседникаНС.

Председник Одбора је предложио да се Народној скупштини поднесе извештај о наступању случаја из члана 131. став 1. тачке 1. и 6. Закона о избору народних посланика у коме се у коме се подношење оставке и наступање смрти наводе као разлози за престанак мандата народном посланику, с предлогом да Народна скупштина констатује престанак мандата именованим народним посланицима.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика Јелене Беговић, Татјане Матић, Милоша Вучевића, Лазара Ристовског, изабраних са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', Mарије Јовановић и Виолете Филип, изабране са Изборне листе '' ИВИЦА ДАЧИЋ - ПРЕМИЈЕР СРБИЈЕ'', Смиљане Максимовић и Марије Радуловић, изабране са Изборне листе ''ДР МИЛОШ ЈОВАНОВИЋ - НАДА ЗА СРБИЈУ - Српска коалиција НАДА - Национално демократска алтернатива - Демократска странка Србије (ДСС) - За Краљевину Србију (МОНАРХИСТИ) - Војислав Михаиловић'' и Гордане Матковић изабране са Изборне листе ''Мариника Тепић - Уједињени за победу Србије (Странка слободе и правде, Народна странка, Демократска странка, ДЗВМ - VMDK, Странка Македонаца Србије, Покрет слободних грађана, Удружени синдикати Србије „Слога“, Покрет за преокрет, Покрет Слободна Србија, Влашка странка'', наступио случај из члана 131. став 2. тачка 6. Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Одбор је размотрио и обавештење о наступању смрти Божидара Делића, изабраног са Изборне листе ''ДР МИЛОШ ЈОВАНОВИЋ - НАДА ЗА СРБИЈУ - Српска коалиција НАДА - Национално демократска алтернатива - Демократска странка Србије (ДСС) - За Краљевину Србију (МОНАРХИСТИ) - Војислав Михаиловић'' и утврдио да је наступио случај из члана 131. став 2. тачка 1. Закона о избору народних посланика у коме се наступање смрти наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном наступања случаја који представља разлог за престанак мандата, у складу са чланом 131. став 3. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованим престао мандат народних посланика.

Попуњавање упражњених посланичких места извршиће се додељивањем мандата другим кандидатима у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрање захтева народног посланика Дубравке Краљ, за остваривање права на исплату месечне накнаде на име закупа стана у Београду

Председник је обавестио чланове Одбора да је народни посланик Дубравка Краљ, поднела захтев за остваривање права на исплату месечне накнаде на име закупа стана у Београду; да је уз захтев доставила оверени уговор о закупу стана и своју личну карту, као и да је према Одлуци о посланичкој накнади предвиђено да Одбор може да одлучи да се народном посланику, који нема пребивалиште у Београду и не користи право на хотелски смештај, на лични захтев, исплати месечна накнада на име закупа стана у Београду у укупном износу од 35.000,00 динара.

Дискусије није било.

Одбор је једногласно донео Решење о утврђивању права на месечну накнаду на име закупа стана у Београду у износу од 35.000,00 динара за Дубравку Краљ, почев од 1.8.2022. године.

**Трећа тачка дневног реда:** Разматрање захтева народног посланика Дани Золтана, за остваривање права на исплату месечне накнаде на име закупа стана у Београду

Председник је обавестио чланове да је и народни посланик Дани Золтан поднео захтев за остваривање права на исплату месечне накнаде на име закупа стана у Београду, уз који је доставио оверени уговор о закупу стана и своју личну карту.

Дискусије није било.

Одбор је једногласно донео Решење о утврђивању права на месечну накнаду на име закупа стана у Београду у износу од 35.000,00 динара за Дани Золтана, почев од 1.8.2022. године.

**Четврта тачка дневног реда**: Доношење Решења о престанку рада на положају шефа Кабинета председника Народне скупштине у XII сазиву Народне скупштине

Председник Одбора је информисао чланове да се, сагласно Одлуци о организацији и раду Народне скупштине, шеф кабинета председника Народне скупштине поставља на период док траје функција председника Народне скупштине; да решење о постављењу на положај и решење о престанку рада на положају доноси Одбор, те да је неопходно да сагласно тачки 13. Одлуке о организацији и раду Народне скупштине, Одбор донесе констатујуће решење о престанку рада на положају шефа Кабинета за Николу Недељковића, будући да је 1. августа 2022. године, престала функција председника Народне скупштине у XII сазиву.

Дискусије није било.

Одбор је једногласно донео Решење о престанку рада Николе Недељковића на положају шефа Кабинета председника Народне скупштине у XII сазиву Народне скупштине.

\*\*\*

Седница је завршена у 13,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов